Só lyk brandstof­prys­verwagting vir NovemberArgieffoto (Foto: Activ-Michoko, Pixabay) Die Automobiel-Assosiasie (AA) het Maandag sy verwagtings bekend gemaak vir brandstofpryse in November. Die inligting is gebaseer op petrolprysdata wat in die middel van die maand deur die Sentrale Energiefonds (SEF) vrygestel is. Volgens die AA het die verswakkende rand sedert die aanvang van Oktober die laer internasionale brandstofpryse teengewerk. “Die prys van petrol het sedert die begin van Oktober met byna 20c gedaal, maar die rand se verswakking teenoor die Amerikaanse dollar het tot ŉ verhoging van 22c per liter gelei. Die wisselkoers het dus die daling in prys geneutraliseer en, gebaseer op die huidige inligting, sal die prys van petrol dus met 2c per liter styg.” Volgens die AA sal die prys van diesel selfs duurder wees, aangesien die internasionale prys van diesel met tot 6c per liter gestyg het. “Diesel kan teen die einde van Oktober met tot 28c per liter styg en paraffien met tot 20c.” Die AA het gesê die jongste inligting wys hoe kwesbaar Suid-Afrikaanse brandstofverbruikers is vir politieke en ekonomiese kwessies wat ŉ negatiewe impak het op die rand.